CELEX: 52020PC0256
Language: hr
Date: 2020-06-22
Title: Prijedlog PROVEDBENE ODLUKE VIJEĆA o izmjeni Provedbene odluke (EU) 2018/485 kojom se Danskoj odobrava primjena posebne mjere odstupanja od članka 75. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 22.6.2020.
            COM(2020) 256 final
            2020/0124(NLE)
            Prijedlog
            PROVEDBENE ODLUKE VIJEĆA
            o izmjeni Provedbene odluke (EU) 2018/485 kojom se Danskoj odobrava primjena posebne mjere odstupanja od članka 75. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”), Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera odstupanja od odredaba te Direktive kako bi se pojednostavnio postupak naplate poreza na dodanu vrijednost (PDV) ili spriječili određeni oblici utaje ili izbjegavanja poreza. 
            
            
               Dopisom evidentiranim u Komisiji 21. veljače 2020. Danska je zatražila odobrenje za nastavak primjene paušalnog oporezivanja za privatnu uporabu lakih gospodarskih vozila čija je najveća dopuštena masa tri tone, koja su registrirana isključivo za poslovnu uporabu, čime se produljuje primjena posebne mjere odobrene Provedbenom odlukom Vijeća (EU) 2018/485
                  2
                kojom se odstupa od članka 75. Direktive o PDV-u. 
            
            
               U skladu s člankom 395. stavkom 2. Direktive o PDV-u Komisija je dopisom od 2. travnja 2020. ostale države članice obavijestila o zahtjevu Danske. Dopisom od 3. travnja 2020. Komisija je obavijestila Dansku da ima sve informacije koje smatra potrebnima za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Kako bi se pojednostavnila naplata PDV-a i suzbila utaja poreza, Danska je 2011. zatražila odstupanje kojim joj je dopušteno uvođenje režima paušalnog oporezivanja za privatnu uporabu lakih gospodarskih vozila čija je najveća dopuštena masa tri tone i koja su registrirana isključivo za poslovnu uporabu. Vijeće je odobrilo zahtjev za odstupanje Provedbenom odlukom Vijeća 2012/447/EU od 24. srpnja 2012
                     3
                  . Danska je dva puta zatražila produljenje mjere koje je odobreno Provedbenom odlukom Vijeća 2015/992/EU od 19. lipnja 2015.
                     4
                   i Provedbenom odlukom Vijeća (EU) 2018/485. Potonja Provedbena odluka Vijeća istječe 31. prosinca 2020. 
               
               
                  Bez takve mjere odstupanja danskim se zakonodavstvom podrazumijeva da bi svaka privatna uporaba takvog vozila registriranog isključivo za poslovnu uporabu imala kao posljedicu da porezni obveznik potpuno gubi pravo na odbitak PDV-a na trošak kupovine vozila. Danska primjenjuje odredbu o mirovanju u skladu s člankom 176. Direktive o PDV-u u pogledu odbitka PDV-a na trošak kupovine i tekuće troškove lakih gospodarskih vozila čija najveća dopuštena masa ne premašuje tri tone. Ako poduzeće registrira takvo lako gospodarsko vozilo isključivo za poslovnu uporabu, bit će mu dopušteno da u potpunosti odbije PDV na trošak kupovine vozila, kao i na tekuće troškove. Međutim, poduzeću koje registrira lako gospodarsko vozilo ujedno za poslovnu i privatnu uporabu nije dopušteno da odbije PDV na trošak kupovine vozila, ali može u potpunosti odbiti PDV na tekuće troškove vozila. 
               
               
                  Upravljanje prethodno opisanim danskim sustavom može biti složeno i skupo za poreznog obveznika, kao i za poreznu upravu. Danska je stoga zatražila primjenu pojednostavnjenog postupka koji je prethodno odobren Provedbenom odlukom Vijeća 2012/447/EU te kasnije Provedbenom odlukom Vijeća 2015/992/EU i Provedbenom odlukom Vijeća (EU) 2018/485. 
               
               
                  U skladu s člankom 75. Direktive o PDV-u, ako se roba koja čini dio imovine poduzeća koristi za privatne svrhe, oporezivi iznos za utvrđivanje PDV-a koji se mora platiti jednak je punom trošku pružanja usluga za poreznog obveznika. Porezni obveznik mogao bi upotrijebiti sustav paušalnog oporezivanja koji se upotrebljava u Danskoj najviše 20 dana po kalendarskoj godini. U skladu s tim sustavom porezni obveznik plaća dnevnu naknadu za privatnu uporabu vozila. Paušalni iznos koji se plaća po danu za korištenje vozila za privatne svrhe je 40 DKK i obuhvaća samo PDV. Navedeni iznos odredila je danska vlada na temelju analize nacionalnih statističkih podataka. Slična uplata, u skladu s drugim odredbama nacionalnog zakonodavstva, tražila bi se za pokriće poreza na dohodak za raspolaganje službenim vozilom i dodatne naknade za porez na cestovna motorna vozila. Ako bi porezni obveznik upotrijebio vozilo za privatne svrhe više od 20 dana tijekom kalendarske godine, primjenjivalo bi se pravilo mirovanja i porezni bi obveznik u potpunosti izgubio pravo na odbitak troška kupovine vozila.
               
               
                  Danska su tijela razvila elektronički sustav u kojem porezni obveznici mogu plaćati dnevni paušalni iznos putem interneta ili mobilne aplikacije. U trenutku plaćanja porezni obveznik prima „dnevni vrijednosni kupon” koji služi kao dokaz da je PDV plaćen. Nadležna tijela smatraju da taj sustav pojednostavnjuje računovodstvene obveze poreznih obveznika, kao i dužnost poreznih tijela da ubiru i obračunavaju porez.
               
               
                  Pojednostavnjeni postupak nije obvezan. Porezni obveznik stoga i dalje može registrirati svoje lako gospodarsko vozilo i za poslovnu i za privatnu uporabu ako mu to odgovara. 
               
               
                  U skladu s člankom 3. Provedbene odluke Vijeća (EU) 2018/485 Danska je zajedno sa zahtjevom za produljenje predala izvješće o evaluaciji mjere. Danska nadležna tijela navode da je pojednostavnjeni postupak proteklih godina vrlo dobro funkcionirao te smatraju da postoje dobri razlozi za njegovu daljnju primjenu.
               
               
                  Stoga bi Danskoj trebalo odobriti nastavak primjene mjera odstupanja do 31. prosinca 2023.
               
            
            
               •Dosljednost s postojećim odredbama politike u određenom području
            
            
               Člankom 176. Direktive o PDV-u propisuje se da Vijeće utvrđuje za koje se troškove ne daje pravo na odbitak PDV-a. Do te je odluke državama članicama dopušteno zadržati izuzeća koja su bila na snazi 1. siječnja 1979. Stoga postoji određeni broj odredaba „o mirovanju” kojima se ograničava pravo na odbitak u vezi s osobnim automobilima. 
            
            
               
                  Ne dovodeći u pitanje prethodne inicijative za uspostavu pravila o tome koje kategorije troškova mogu podlijegati ograničenju prava na odbitak
                     5
                  , to je odstupanje primjereno primjenjivati do usklađenja tih pravila na razini EU-a.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
         
         
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu. 
            
            
               
                  S obzirom na ograničeno područje primjene odstupanja, posebna je mjera proporcionalna cilju koji se želi postići, tj. pojednostavnjenju obveze i naplate PDV-a i suzbijanju utaje poreza.
               
            
            
               •Odabir instrumenta
            
            
               
                  Predloženi je instrument provedbena odluka Vijeća.
               
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnijela Danska i odnosi se samo na tu državu članicu.
               
            
            
               •Prikupljanje i primjena stručnog znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Prijedlog je namijenjen suzbijanju utaje PDV-a te pojednostavnjenju postupka za naplatu poreza te stoga ima moguć pozitivan učinak i na poduzeća i na uprave. To su rješenje u Danskoj prepoznali kao odgovarajuću mjeru. Danska je predala izvješće o evaluaciji mjere prema kojoj je pojednostavnjeni postupak vrlo dobro funkcionirao proteklih godina te postoje dobri razlozi za njegovu daljnju primjenu.
               
               
                  Prema podacima koje je dostavila Danska, broj prodanih dnevnih vrijednosnih kupona 2017., 2018. i 2019. je redom 22 383, 25 755 i 28 854, po cijeni od 225 DKK, od čega je PDV iznosio 40 DKK po prodanom kuponu. To znači da se mjera provodi u opsegu koji se očekivao kad je uvedena.
               
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
         
         
            
               
                  Mjera neće imati negativan utjecaj na vlastita sredstva Unije od PDV-a.
               
            
            
               5.OSTALI DIJELOVI
            
            
               
                  Prijedlog sadržava klauzulu o vremenskom ograničenju valjanosti; utvrđen je automatski rok koji traje do 31. prosinca 2023.
               
               
                  Ako Danska zatraži produljenje mjere odstupanja nakon 2023., Komisiji bi najkasnije do 31. ožujka 2023. zajedno sa zahtjevom za produljenje trebala dostaviti novo izvješće o evaluaciji mjere.
               
            
            
               2020/0124 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Provedbene odluke (EU) 2018/485 kojom se Danskoj odobrava primjena posebne mjere odstupanja od članka 75. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  6
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Dopisom koji je Komisija zaprimila 21. veljače 2020. Danska je u skladu s člankom 395. stavkom 2. Direktive 2006/112/EZ zatražila odobrenje za primjenu posebne mjere odstupanja od članka 75. te direktive kojim se određuje pravo na odbitak pretporeza (ulaznog PDV-a).
            
            
               (2)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 2. travnja 2020. obavijestila ostale države članice o zahtjevu Danske. Dopisom od 3. travnja 2020. Komisija je obavijestila Dansku da ima sve informacije koje smatra potrebnima za razmatranje zahtjeva.
            
            
               (3)Bez mjere odstupanja danskim zakonodavstvom predviđa se da je poreznom obvezniku dopušteno u cijelosti odbiti pretporez na trošak kupnje i tekuće troškove vozila, ako je lako gospodarsko vozilo čija je najveća dopuštena ukupna masa tri tone registrirano kod danskih tijela kao vozilo koje se koristi samo za poslovne svrhe. Ako se to vozilo kasnije koristi za privatne svrhe, porezni obveznik gubi pravo na odbitak PDV-a na trošak kupnje vozila.
            
            
               (4)Radi ublaživanja posljedica tog režima Danska je zatražila odobrenje za uvođenje posebne mjere odstupanja od članka 75. Direktive 2006/112/EZ. Provedbenom odlukom Vijeća 2012/447/EU
                  7
                Danskoj je odobreno uvođenje posebne mjere, a to je odobrenje naknadno produljeno do 31. prosinca 2017. Provedbenom odlukom Vijeća (EU) 2015/992
                  8
               . Provedbenom odlukom Vijeća (EU) 2018/485
                  9
                Danskoj je odobrena primjena posebne mjere od 1. siječnja 2018. do 31. prosinca 2020.
            
            
               (5)Mjerom bi se poreznim obveznicima koji su registrirali vozilo samo za poslovne svrhe dopustilo da se tim vozilom koriste za privatne svrhe i da izračunaju oporezivi iznos pretpostavljene isporuke usluga u skladu s člankom 75. Direktive 2006/112/EZ na temelju dnevnog paušalnog iznosa, a da pritom ne izgube pravo na odbitak pretporeza na trošak kupnje vozila.
            
            
               (6)Tu pojednostavnjenu metodu izračuna trebalo bi ipak ograničiti na 20 dana uporabe za privatne svrhe po kalendarskoj godini, a paušalni iznos PDV-a koji treba platiti trebalo bi utvrditi u iznosu od 40 DKK po danu uporabe za privatne svrhe. Navedeni iznos odredila je danska vlada na temelju analize nacionalnih statističkih podataka.
            
            
               (7)Ta mjera, koja bi se trebala primjenjivati na laka gospodarska vozila čija je najveća dopuštena masa tri tone, ima za cilj pojednostavniti obveze u pogledu PDV-a poreznih obveznika koji povremeno upotrebljavaju, za privatne svrhe, vozilo registrirano samo za poslovne svrhe, čime se pojednostavnjuje postupak naplate PDV-a. Međutim, porezni bi obveznik i dalje imao mogućnost registrirati lako gospodarsko vozilo kao vozilo kojim se koristi i u poslovne i za privatne svrhe. Time bi porezni obveznik izgubio pravo na odbitak PDV-a na trošak kupnje vozila, ali ne bi bio dužan plaćati dnevnu naknadu za svako korištenje vozila za privatne svrhe.
            
         
         
            
               (8)Odobravanje mjere kojom se osigurava da poreznom obvezniku koji se vozilom registriranim samo za poslovne svrhe povremeno koristi za privatne svrhe ne bude uskraćeno puno pravo na odbitak pretporeza na to vozilo u skladu je s općim pravilima o odbitku kako su utvrđena Direktivom 2006/112/EZ.
            
            
               (9)Odobrenje bi trebalo vrijediti za određeno razdoblje pa bi stoga trebalo prestati vrijediti 31. prosinca 2023.
            
            
               (10)Ako Danska zatraži daljnje produljenje te posebne mjere nakon 31. prosinca 2023., ona bi do 31. ožujka 2023. Komisiji trebala podnijeti izvješće zajedno sa zahtjevom za produljenje.
            
            
               (11)Odstupanje će imati samo zanemariv učinak na sveukupni prikupljeni prihod od PDV-a u fazi konačne potrošnje i nema negativan učinak na vlastita sredstva Unije koja proizlaze iz PDV-a,
            
            
               (12)Provedbenu odluku (EU) 2018/485 trebalo bi stoga na odgovarajući način izmijeniti,
            
            
               DONIJELO JE OVU ODLUKU: 
            
            
               Članak 1.
            
            
               U članku 3. Provedbene odluke (EU) 2018/485 drugi i treći stavak zamjenjuju se sljedećim:
            
            
               „Primjenjuje se od 1. siječnja 2018. do 31. prosinca 2023.
            
            
               Zahtjev za produljenje mjere predviđen ovom Odlukom podnosi se Komisiji do 31. ožujka 2023. te mu se prilaže izvješće koje uključuje evaluaciju mjere.”.
            
            
               Članak 2.
            
            
               Ova je Odluka upućena Kraljevini Danskoj.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        SL L 81, 23.3.2018., str. 13.–14.
               
               
                  
                     (3)
                  
                        SL L 202, 28.7.2012., str. 24.–25.
               
               
                  
                     (4)
                  
                        SL L 159, 25.6.2015., str. 66.–67. 
               
               
                  
                     (5)
                  
                        COM(2004) 728 final – Prijedlog direktive Vijeća o izmjeni Direktive 77/388/EEZ u cilju pojednostavnjenja obveza za porez na dodanu vrijednost (SL C 24, 29.1.2005., str. 10.), povučen 21. svibnja 2014.
                  
                  (SL C 153, 21. 5. 2014., str. 3.) 
               
               
                  
                     (6)
                  
                        SL L 347, 11.12.2006., str. 1.
               
               
                  
                     (7)
                  
                        SL L 202, 28.7.2012., str. 24.–25.
               
               
                  
                     (8)
                  
                        SL L 159, 25.6.2015., str. 66.–67. 
               
               
                  
                     (9)
                  
                        SL L 81, 23.3.2018., str. 13.–14.